"love" minn ssuunnddeeww Ili ma nberfel. Illum jien hawn bil-pinzell u ftit laned taż-żebgħa taż-żejt. X'inhi l-imħabba? Dejjem fhimt u għext l-imħabba bħala emozzjoni li tħakkek ma' dak kollu li hu sagru (le, mhux reliġjuż), spiritwali u intimu. Kbirt f'parroċċa kburija Pawlina u forsi dik id-definizzjoni għall-imħabba hija ħtija tal-għażiż Pawlu, il-kompliċi qattiel konvertit li kiteb b'tant emozzjoni x'inhi l-imħabba tant snin ilu… meta fl-ewwel ittra lill-Korintin kiteb: "Kieku ma kellix imħabba jiena ma kont inkun xejn … … Li kont nitkellem bl-ilsna tal-bnedmin u ta' l-anġli bla ma kelli mħabba, kont inkun qisni strument tar-ramm iżarżar jew platti jċekċku. U kieku kelli d-don tal-profezija u kont naf il-misteri kollha u l-għerf kollu, kieku kelli l-fidi sħiħa li tqanqal il-muntanji imma ma kellix l-imħabba, jiena ma kont inkun xejn. U kieku kelli nqassam ġidi kollu fil-karità u nagħti ġismi għall-ħruq bla ma jkolli mħabba, xejn ma jkun jiswieli ta' ġid. L-imħabba taf tistabar u tħenn; l-imħabba m'hijiex għajjura, ma tintefaħx biha nfisha, ma titkabbarx fuq l-oħrajn; ma tagħmilx dak li mhux xieraq, ma tfittexx dak li hu tagħha, xejn ma tinkorla; ma żżommx f' qalbha għad-deni ma tifraħx bl-inġustizzja, imma tifraħ bil-verità; kollox tagħder, kollox temmen, kollox tittama, kollox tissaporti. L-imħabba ma tintemm qatt." Inkitbu mijiet ta' poeżiji iżda naħseb l-ebda waħda ma' tiżboq 'l din. Kitba sagra li tmiss dak li huwa tassew il-ġist tal-imħabba. Illum li qbiżt it-tletin b'sena, nammetti li nħoss li ċerti esperjenzi fil-ħajja, fhemuni aħjar x'inhi mħabba. Fundamentali l-fatt li l-imħabba ma hix definita minn forma, kulur, regoli, sessi, età jew kulturi. L-imħabba hija anarkija, hekk kif spjegajtha f' kitbiet oħra bħal din (klikkja hawn). Imħabba tfisser, l-ewwel u qabel kollox, għotja. Meta tħobb, tingħata, mingħajr mistoqsija. Imħabba tfisser fiduċja; fiduċja li tgħeleb kull suspett tant li saħansitra ma tħallilux skop. Imħabba tfisser bidla; ma tistax tħobb jekk m'intix lest tinbidel. Imħabba hija passjoni; passjoni fil-kliem, fil-ġesti, fil-ħsieb – fejn kollox hu mirqum sabiex iseddaq. L-imħabba hija llum u għada iżda mhux ilbieraħ. L-imħabba tfisser ħajja; twelid ta' ideat, entużjażmu… bħal ħuġġieġa li qatt ma tintefa, anzi titqawwa f'buffura riħ. L-imħabba tinvolvi lir-ruħ, lill-qalb u lill-ġisem; lill-bniedem sħiħ. Ngħalaq b'dan il-ħsieb li ħarbixt xi snin ilu: Mhux aħjar li kieku int hawn biex nitħabblu bħal f'għoqda f'lejla ta' mħabba u nfakkru f'widnejna x'inhi l-imħabba skond* Pawlu? * il-kelma skond niktibha hekk b'mod intenzjonat